24 Argentum

Aliquando accipitur literaliter pro metallo materiali, de quo surgit concupiencia. Aliquando mistice pro argento spirituali, quod est eloquencia.

Primum, argentum non est amandum quamuis in vsu habendum et hoc propter duo. Primo, quia est[[1]](#endnote-1) occasio dampnacionis, Eccli. 8[:3]: *Multos perdidit argentum et aurum et vsque ad cor regum extendit.* Propter hoc argentum congrue interpretatur quasi ardor gencium. Nam et vrsus per peluim[[2]](#endnote-2) ardentem excecatur. Propter hoc legatur dux Atheniencium inter leges quas edidit auri et argenti vsum. Velud omnium scolorum materiam sustulit nobiliora metalla profundius in terra generantur, et ideo ad locum sue generacionis trahunt, scilicet, ad infernum, qui secundum sanctos, iuxta centrum terre est. Ideo dicitur Matt. 10[:9]: *Nolite possidere aurum, neque argentum, neque pecuniam in zonis vestris.* Virtus abieccionis pecunie patet, Act. 3[:6]: *Argentum et aurum non est mihi quod habeo tibi do, etc.*

Racioni dicit Hieronimus, si aurum vel argentum[[3]](#endnote-3) non habuisset, claudum non curasset. Ideo dixit Dominus, Deut. 7[:25]: *Non concupisces aurum uel argentum de quibus* ydolaeorum *facta sunt.* 3 Reg. 20[:1]: *Benedad, rex Syrie pugnabat contra* *Achab regem Israel* propter *aurum* eius *et argentum.* Sic diabolus contra hominem propter diuicias.

Vnde dicit Augustinus, *De ciuitate*, quidam Romanorum qui bis consul fuerat. Pulsus est ex consolatu et quod x. pondo argenti in vasis habere comparatus est. Ex quo patet quod Romani personarum pecuniam appreciabantur. Immo periculosam eam iudicabant. Et hoc est secundum quare argentum non est amandum, quia non est in auxilium liberacionis quod patet ex hoc quia deficit in maiori necessitate, Ezech. 7[:19]: *Argentum et aurum non* valebunt *liberare eos in die furoris*. Immo quod peius est, erit in testimonium iuste dampnacionis, Iacob. 5[:3]: *Aurum et argentum vestrum eruginauit et erugo eorum erit vobis in testimonium.*

¶ Secundo, argentum spiritualiter accipitur dicitur eloquencia, de quo Prou. 10[:20]: *Argentum electum lingua iusti.* Quando enim eloquencia seruit iusticie commendabilis est. Quando vero iniusticie vituperabilis est. Vnde talis eloquencia vocatur argentum reprobum, Jer. 6[:30]: *Argentum reprobum vocate eos.* Talis eloquencia coram bono iudice reprobatur, 3 Reg. 10[:21]: *Argentum* nullius *pretii* reputabatur *in diebus Salomonis,* qui pacifice regnauit. Vnde, ad pacem ecclesie scribit Bernardus, *Ad Eugenium papa de consideracione,* libero primo, sic agitentur cause, set sicut oportet. Variis modus, qui frequentatur, apud vos, execrabilis est et plane; et qui, non deceret Ecclesiam, set nec forum deceret. Miror namque quando religiose aures tue festinent huius disputationes[[4]](#endnote-4) aduocatorum, et pugnas verborum, que magis ad subversionem,[[5]](#endnote-5) quam id inuencionem proficient veritatis. Corrige prauum morem, et prescinde linguas vaniloquas, que eloquentes sunt, ut impugnent. Verum de quibus, Prou. 26[:23]: *Quomodo si argento sordido ornare velis vas fictile, sic labia tumencia cum pessimo corde sociata.* Ideo monet Salomon, Prou. 16[:16]: *Adquire prudenciam quia* melior *est argento*. Nam tanquam lutum estimabatur argentum. In conspectu illius columpne tabernaculi facti a Moyse, debebant vestiri argento, Exod. 27[:17]. Quia doctores in ecclesia debent esse sonori in predicacione et doctrina; vnde, Can. 3[:10]: *Columpnas eius fecit argenteas*, de quo Gregorius, dicit Deus ecclesie predicatores dedit qui ut eam exemplis sustentarent, magna iusticie rectitudine roborauit, et ut predicacionibus erudirent, nitori eloquii, quasi splendore argenti, decorauit.

1. est ] *add*. ~~amandum quamuis~~ F.128. [↑](#endnote-ref-1)
2. peluim ] Bartholomeus *om*. F.128. [↑](#endnote-ref-2)
3. argentum ] *add*. ~~de quibus ydola eorum facta~~ F.128. [↑](#endnote-ref-3)
4. disputationes ] Bernard *corr*. dispensaciones F.128 [↑](#endnote-ref-4)
5. ad subversionem ... Corrige ] Bernard *om*. F.128. [↑](#endnote-ref-5)